蘭花供壽國舉兄
作者：陳傅良
朝代：宋

paragraphs: 山丹吹出青藜火，金蝶窺叢何妸娜。
朱槿更作猩袍紅，夸道風人嘗印可。
沒利從旁粲然笑，奄有諸香誰似我。
素馨蕭然山澤臞，至香不數脂粉腴。
衆芳固自有醖藉，要是傍人之庭除。
何如琉璃千頃水，涵碧淤泥不解汙。
芙蕖幽蘭獨自倚脩竹，生來未始受諸觸。
深知抱此竟安用，用多亦豈芙蕖福。
若以滋味屬厭人，虀粉此身人不足。
今夕何夕新風露，入秋一雨天西顧。
止齋有兄永難老，止齋之弟愛莫助。
但以清白傳之萬子孫，歲供蘭花美無度。